KSUT-geboue in ligte laaieKaapse Skiereiland Universiteit van Tegnologie (KSUT) Foto: Facebook/CPUT Die Kaapse Skiereiland Universiteit van Tegnologie (KSUT) het gesê een van sy lesingsale in Kaapstad is Woensdag kort voor middagete gedurende ŉ studentebetoging aan die brand gesteek. “Ons het pas inligting ontvang dat ŉ lesingsaal in Kaapstad aan die brand is. Die brandweer is op die toneel,” het Lauren Kansley, woordvoerder vir KSUT, gesê. “Een van ons finansiële hulp-kantore in Bellville is ook aan die brand gesteek en in Mowbray is ŉ personeelkamer/kafeteria in ŉ brand verwoes.” Kansley het gesê die universiteit vermoed “ŉ klein minderheid” is vir die brandstigtingvoorvalle verantwoordelik. Die skade sal waarskynlike miljoene rande beloop. “Ons is in die stadium nie bewus van die rede vir die betoging nie.” Die ANC het die brandstigtingvoorvalle veroordeel en ŉ beroep op die betogers sowel as die universiteitsowerheid gedoen om ŉ vriendskaplike oplossing vir verskille te vind sodat die akademiese program van die instansie nie ontwrig word nie. “Hierdie kriminele optrede moet gestraf word met die volle mag van ons regstelsel. Daar kan geen regverdiging hiervoor wees nie ongeag enige grief wat enigiemand mag hê,” het Zizi Kodwa, ANC-woordvoerder, gesê. “Gedrag waar universiteitsgeboue afgebrand word, is kortsigtig en sonder enige begrip van die dringende behoeftes van ons studente en ons instansies van hoër onderwys.” Kodwa het ŉ beroep gedoen op mense met inligting oor die brandstigtingsaanvalle om met die owerhede saam te werk sodat die skuldiges vasgetrek kan word. “Die bestuur van die universiteit en die studenteliggaam moet saamstaan om hierdie aanhitsers te ontbloot en te isoleer.” Kodwa het gesê in 2016 was die skade aan Suid-Afrikaanse universiteite as gevolg van brandstigting en vandalisme na raming byna ŉ halfmiljard rand. “Dit is geld wat gebruik kon word om tekorte en uitdagings in ons hoër onderwys stelsel te finansier, eerder as om onnodige skade te herstel.” Polisiebeamptes is Woensdag op die hoofkampus van die KSUT en satelliet-kampusse reg oor die Skiereiland ontplooi.